Author: Mónika
Last saved by: Kovács Nándor
Company: PH-ÚJSZÁSZ

J E G Y Z Ő K Ö N Y V

Készült: Újszász Város Képviselő-testület 2002. november 4-én tartott alakuló ülésén.

Jelen vannak: Molnár Péter polgármester, Dr Baky Endre, Battyányi Józsefné, Bálint Ferenc, 
             Bogárné Simon Klára, Fehér János, Földi Lászlóné, Kaló Istvánné, Mérész József, 
             Petrik Ferenc, Répási Csabáné Tóth Rozália, Rózsa György, Dr Szóró Magdolna és 
             Szabó Győző képviselők.

Meghívottak közül jelen vannak: Nagy Lajos HVB Elnöke, Mátrahegyi Tamásné jegyző és 
             Kónyár Zsigmondné pénzügyi osztályvezető.

Dr Szóró Magdolna: képviselő-testületi tag, korelnök megnyitja az alakuló ülést, majd a Himnusz elhangzása után üdvözli a megjelenteket. 

Nagy Lajos a Helyi Választási Bizottság Elnöke ismerteti jelentését a polgármester, az önkormányzati képviselők és a helyi kisebbségi önkormányzati képviselők választásának eredményéről.

Dr Szóró Magdolna levezető elnök felkéri Molnár Péter polgármestert az eskütételre, majd az eskütételt követően a Helyi Választási Bizottság Elnöke átadja a polgármester részére a megbízólevelet. Ezután Molnár Péter polgármester ünnepi beszédet mond.

Ezt követően az önkormányzati képviselők leteszik az esküt a polgármester előtt, majd a Helyi Választási Bizottság Elnöke átadja részükre a megbízólevelet.

Dr Szóró Magdolna levezető elnök bejelenti, hogy az alakuló ülés ünnepi része befejeződött, és a Szózat elhangzása után a képviselő-testület munkaülésként folytatja az ülést.

Dr Szóró Magdolna az ülés levezető elnöke ismerteti az ülés napirendi pontjait, mely a következő:
1./ Polgármester illetményének megállapítása.
2./ SZMSZ módosítása,
3./ Alpolgármester megválasztása,
4./ Alpolgármester illetményének meghatározása,
5./ Képviselő-testület bizottságainak megválasztása,
6./ Önkormányzati képviselők, bizottsági elnökök és bizottságok külső tagjai 
     tiszteletdíjának megállapítása.

A képviselő-testület a napirendi pontokat egyhangúlag (14 igen szavazattal) elfogadja, az ülésre felveszi. 

1.	Napirendi pont megtárgyalása:
(Az előterjesztést a jegyzőkönyv melléklete tartalmazza.)

Dr Szóró Magdolna levezető elnök: Kéri a képviselő-testület tagjait, hogy az előterjesztéssel kapcsolatban tegyék meg hozzászólásaikat.

Molnár Péter polgármester: Kéri a szavazásból történő kizárását személyes érintettsége miatt.

Dr Szóró Magdolna levezető elnök: Kéri a képviselő-testületet, hogy szavazzanak Molnár Péter polgármester személyes érintettsége miatt a döntéshozatalból történő kizárásáról.

A képviselő-testület 13 igen szavazattal, ellenszavazat és tartózkodás nélkül az alábbi határozatot hozza:

63/2002. (XI. 04.) számú h a t á r o z a t

Molnár Péter polgármester döntéshozatalból történő kizárásáról.

Újszász Város Képviselő-testület Molnár Péter polgármestert munkabérének megállapításával kapcsolatos döntéshozatalból – személyes érintettsége miatt, kérésére – a 6/1999. (III. 24.) számú önkormányzati rendelet (SZMSZ) IV. fejezet 4.§. 5/6 pontja alapján kizárja.

Erről: 1./ Képviselő-testület tagjai,
          2./ Mátrahegyi Tamásné jegyző
               é r t e s ü l.-

Dr Szóró Magdolna levezető elnök: Mivel az előterjesztéssel kapcsolatban hozzászólás nem hangzott el, kéri a képviselő-testület tagjait, hogy szavazzanak.

A képviselő-testület 13 igen szavazattal, ellenszavazat és tartózkodás nélkül az alábbi határozatot hozza:

64/2002. (XI. 04.) számú h a t á r o z a t

Molnár Péter polgármester havi munkabérének megállapításáról.

Újszász Város Képviselő-testület megtárgyalta a polgármester havi munkabérének megállapítására vonatkozó előterjesztést. A képviselő-testület Molnár Péter polgármester havi munkabérét az önkormányzati rendeletben megállapított illetményalap, azaz 34.000.-Ft nyolcszoros szorzatában állapítja meg.
Havi illetménye 2002. október 20. napjától bruttó 272.000.-Ft.

Erről: 1./ Molnár Péter polgármester,
          2./ Jász-Nagykun-Szolnok Megyei Területi Államháztartási Hivatal
          3./ Képviselő-testület tagjai,
          4./ Mátrahegyi Tamásné jegyző
               é r t e s ü l.-

Petrik Ferenc: Kérdezi, hogy költségtérítés jár-e a polgármesternek.

Molnár Péter: Költségtérítést egyenlőre nem vesz igénybe, mivel a jogszabály is úgy rendelkezik, hogy ez csak hat hónap munkaviszony után jár, de nem kívánja igénybe venni ezt az elkövetkezendő négy év során sem.
Dr Szóró Magdolna levezető elnök: Átadja az elnöki tisztet Molnár Péter polgármesternek.

Molnár Péter polgármester: Megköszöni a levezető elnök munkáját és üdvözli a képviselőket.

2.	Napirendi pont megtárgyalása:
(Az előterjesztés a jegyzőkönyv mellékletét képezi.)

Molnár Péter polgármester: Tájékoztatja a képviselő-testületet az előterjesztésben szereplő SZMSZ módosítással kapcsolatban, hogy javaslata szerint egy főállású alpolgármester kerüljön megválasztásra. Jogszabályban foglaltak alapján ez megengedett, sőt, még egy tiszteletdíjas alpolgármestert is lehet választani. Véleménye szerint egyenlőre egy főállású alpolgármester kerüljön megválasztásra, és a későbbiek során amennyiben a fejlesztési elképzelések úgy kívánják meg, hogy szükséges egy tiszteletdíjas alpolgármester megválasztása is, úgy erre vissza fog térni.

Rózsa György: Kéri, hogy mivel az alakuló ülésen sok a napirendi pont, az SZMSZ megtárgyalása is nagyobb feladat, és egy állófogadásra is sor kerül, így javasolja, hogy az állófogadást követően kerüljön sor a napirendek megtárgyalására.

Molnár Péter polgármester: Úgy gondolja, hogy mivel nem túl sok időről van szó és előírás, hogy az alakuló ülésen ezekről a napirendekről dönteni kell, így véleménye szerint most kellene döntést hozni. A Szervezeti és Működési Szabályzatról szóló rendeletnek már több módosítása is van, és még valószínűleg lesz is, így rövid időn belül egységes szerkezetbe kell foglalni, és akkor kerülne sor az egész rendelet felülvizsgálatára is. Jelenleg a rendelet módosítására csak a bizottságok nevének megváltozása, valamint a főállású alpolgármester beiktatása miatt van szükség. Kéri a képviselő-testületet, hogy aki egyetért a napirendi pontok folytatólagos megtárgyalásával, szavazzon.

A képviselő-testület 11 igen szavazattal, 3 tartózkodással és ellenszavazat nélkül egyetért a napirendi pontok folytatólagos megtárgyalásával.

Molnár Péter polgármester: Elmondja, hogy a Szervezeti és Működési Szabályzat módosításában a bizottságok kiegészültek törvényben meghatározott rendelkezések miatt a Jogi, Ügyrendi, Összeférhetetlenségi és Vagyonnyilatkozatot Nyilvántartó Bizottsággal. A korábban is meglévő bizottságok valamelyike nevében is változik. Kéri a képviselő-testületet, hogy a rendelet módosításával kapcsolatban tegyék meg hozzászólásaikat. Mivel hozzászólás nem hangzott el, kéri, hogy szavazzanak.

A képviselő-testület 13 igen szavazattal, 1 ellenszavazattal és tartózkodás nélkül megalkotja

Újszász Város Önkormányzatának 
14/2002. (XI. 05.) számú rendeletét 

Újszász Város Önkormányzat Szervezeti és Működési Szabályzatáról szóló
a 6/1999. (III. 24.) számú rendelet módosításáról.

A rendelet teljes szövegét a jegyzőkönyv ... sz. melléklete tartalmazza.

3.	Napirendi pont megtárgyalása:

Molnár Péter polgármester: Elmondja, hogy az alpolgármester megválasztása titkos szavazással történik, így Szavazatszámláló Bizottságot kell alakítani. Javasolja a Szavazatszámláló Bizottság Elnökének Dr Baky Endre képviselőt, tagjainak Bogárné Simon Klára és Répási Csabáné Tóth Rozália képviselőket. Kéri a képviselő-testület tagjait, hogy tegyék meg hozzászólásaikat. Mivel hozzászólás nem hangzott el, kéri, hogy szavazzanak.

A képviselő-testület 13 igen szavazattal, 1 tartózkodással és ellenszavazat nélkül az alábbi határozatot hozza:

65/2002. (XI. 04.) számú h a t á r o z a t

Szavazatszámláló Bizottság alakításáról.

Újszász Város Képviselő-testület az alpolgármester titkos szavazással történő megválasztására Szavazatszámláló Bizottságot alakít, melynek 

elnöke:  Dr Baky Endre
tagjai:   Bogárné Simon Klára
             Répási Csabáné Tóth Rozália képviselők.

Erről: 1./ Képviselő-testület tagjai,
          2./ Szavazatszámláló Bizottság tagjai,
          3./ Mátrahegyi Tamásné jegyző
               é r t e s ü l.-

Molnár Péter polgármester: Elmondja, hogy mivel a törvény szerint az alpolgármesteri tisztség betöltésére a javaslatot a polgármesternek kell megtenni, így a főállású alpolgármesteri tisztség betöltésére Kaló Istvánné képviselőt javasolja.
Kéri a képviselő-testületet, hogy a javaslattal kapcsolatban tegyék meg hozzászólásaikat, további javaslataikat. 

Rózsa György: Kérdezi, hogy mi a feladata a főállású alpolgármesternek.

Molnár Péter polgármester: Elmondja, hogy a főállású alpolgármesternek többek között olyan feladata lesz, mint az eddigi tiszteletdíjas alpolgármesternek. A következő négy év munkaprogramjának megvalósítása nagymértékű fejlesztést és beruházást igényel, melyek miatt sokszor távol kell lennie. Tulajdonképpen menedzser típusú munkát fog végezni. Kaló Istvánné pénzügyi területen dolgozik és pénzügyi téren nagyon jártas. Munkája lesz még a külső kapcsolatok javítása, lakossággal való kapcsolattartás, ami lehet, hogy igényli majd a tiszteletdíjas alpolgármester megbízását is. 
Mivel több hozzászólás nem hangzott el, kéri a testületet, hogy szavazzanak. Ismerteti, hogy a szavazólapra 1 név kerül, majd ezt követően a képviselő-testület tagjai titkosan szavaznak. Az alpolgármester megválasztásához minősített többségű szavazat szükséges.

A képviselő-testület tagjai titkosan szavaznak.

Dr Baky Endre: a Szavazatszámláló Bizottság elnöke ismerteti a szavazás eredményét, mely szerint 14 szavazat került az urnába, ebből mind a 14 érvényes volt. Kaló Istvánné 9 igen és 5 nem szavazatot kapott.

(A titkos szavazás eredményéről készült külön jegyzőkönyv e jegyzőkönyv mellékletét képezi.)

Molnár Péter polgármester: A szavazás eredményeként Kaló Istvánnét a képviselő-testület alpolgármesternek megválasztotta. 

A képviselő-testület a fenti szavazatok szerint a következő határozatot hozza:

66/2002. (XI. 04.) számú h a t á r o z a t

főállású alpolgármester megválasztásáról.

Újszász Város Képviselő-testülete titkos szavazással Kaló Istvánné képviselőt 
főállású alpolgármesternek megválasztotta.

Erről: 1./ Kaló Istvánné alpolgármester,
          2./ Képviselő-testület tagjai,
          3./ Mátrahegyi Tamásné jegyző
               é r t e s ü l.-

Molnár Péter polgármester: Gratulál Kaló Istvánné alpolgármesternek történő megválasztásához.

Kaló Istvánné: Köszöni a bizalmat. Elmondja, hogy nem volt könnyű döntés a részéről ezt felvállalni, mivel egy biztos egzisztenciát hagy ott a munkahelyén. A polgármester úr érveit elfogadva úgy gondolja, hogy a meghirdetett programok megvalósításában tud kellő segítséget adni. Szeretné, ha ez a bizalom a későbbiekben aprópénzre váltva konkrét tettekben megvalósulna.

4.	Napirendi pont megtárgyalása:
(Az előterjesztés a jegyzőkönyv mellékletét képezi.)

Molnár Péter polgármester: Kéri a képviselő-testület tagjait, hogy az alpolgármester illetményére vonatkozó előterjesztéssel kapcsolatban tegyék meg hozzászólásaikat.

Kaló Istvánné: Bejelenti, hogy személyes érintettsége miatt nem kíván a döntéshozatalban részt venni.

Molnár Péter polgármester: Kéri a képviselő-testületet, hogy szavazzanak Kaló Istvánné alpolgármester személyes érintettsége miatt a döntéshozatalból történő kizárásáról.

A képviselő-testület 13 igen szavazattal, ellenszavazat és tartózkodás nélkül az alábbi határozatot hozza:

67/2002. (XI. 04.) számú h a t á r o z a t

Kaló Istvánné alpolgármester döntéshozatalból történő kizárásáról.

Újszász Város Képviselő-testület Kaló Istvánné alpolgármestert munkabérének megállapításával kapcsolatos döntéshozatalból – személyes érintettsége miatt, kérésére – a 6/1999. (III. 24.) számú önkormányzati rendelet (SZMSZ) IV. fejezet 4.§. 5/6 pontja alapján kizárja.

Erről: 1./ Képviselő-testület tagjai,
          2./ Mátrahegyi Tamásné jegyző
               é r t e s ü l.-

Bogárné Simon Klára: Ez az összeg a négy év alatt 20 millió forintba fog kerül a településnek. Soknak tartja.

Molnár Péter polgármester: A jogszabály úgy írja elő, hogy nem lehet több az alpolgármester fizetése, mint a polgármesteré. A szorzószám 6,5 – 8 között van. 17.000.-Ft-al lenne kevesebb a bruttó fizetése a polgármester fizetésénél.
Mivel több hozzászólás nem hangzott el, kéri a testületet, hogy az előterjesztéssel kapcsolatban szavazzanak.

A képviselő-testület 11 igen szavazattal, 2 ellenszavazattal és tartózkodás nélkül az alábbi határozatot hozza:

68/2002. (XI. 04.) számú h a t á r o z a t

Kaló Istvánné főállású alpolgármester havi munkabérének megállapításáról.

Újszász Város Képviselő-testülete megtárgyalta a főállású alpolgármester havi munkabérének megállapítására vonatkozó előterjesztést. A képviselő-testület Kaló Istvánné alpolgármester havi munkabérét az önkormányzati rendeletben megállapított illetményalap, azaz 34.000.-Ft 7,5-szeres szorzatában állapítja meg.
Havi illetménye 2002. november 11. napjától bruttó 255.000.-Ft.

Erről: 1./ Kaló Istvánné alpolgármester
          2./ Jász-Nagykun-Szolnok Megyei Területi Államháztartási Hivatal
          3./ Képviselő-testület tagjai,
          4./ Mátrahegyi Tamásné jegyző
               é r t e s ü l.-

5.	Napirendi pont megtárgyalása:
(Az előterjesztés a jegyzőkönyv mellékletét képezi.)

Molnár Péter polgármester: Elmondja, hogy az előterjesztésben szereplő Pénzügyi és Vagyongazdálkodási Bizottság feladata lesz a település vagyonának a felhasználásának vizsgálata. A Tájékoztatási, Kommunikációs és PR Bizottság feladata a külső kapcsolatok javítása lesz. A Fejlesztési és Környezetvédelmi Bizottság fontos feladata lesz az elkövetkezendőkben a környezetvédelem. Az Oktatási bizottság ugyanúgy működni fog az elkövetkezendőkben is. A Szociális bizottság kiegészül a foglalkoztatással is. Az eddigi tárgyalások alapján 50-100 új munkahelyet tudnak telepíteni, és ehhez szükség van a bizottság segítségére. 
Kéri a képviselő-testület tagjait, hogy az előterjesztéssel kapcsolatosan tegyék meg hozzászólásaikat.

Répási Csabáné Tóth Rozália: Kérné, hogy a Jogi, Ügyrendi, Összeférhetetlenségi és Vagyonnyilatkozatot nyilvántartó Bizottság elnöke helyett az oktatási bizottság tagja legyen.

Rózsa György: Javaslata szerint a Szociális, Egészségügyi és Foglalkoztatási Bizottság elnöki tisztségénél változtatna, nem a javasolt elnök személye miatt, hanem úgy gondolja, hogy az elmúlt évek során ez a bizottság jól működött, ami köszönhető Battyányi Józsefnének. Munkája során találkozik rászoruló emberekkel, és az így szerzett tapasztalatait, információit meg tudta osztani a testülettel. Szeretné, hogy ha ő lenne a bizottság elnöke továbbra is.

Dr Baky Endre: Javaslata szerint az előterjesztésben szereplő Fejlesztési és Környezetvédelmi Bizottság visszakaphatná az előző nevét, mégpedig a Településfejlesztési és Környezetvédelmi Bizottság nevét.

Molnár Péter polgármester: Répási Csabáné Tóth Rozália felvetésével kapcsolatban elmondja, hogy a testület tagjai közül többeknél felmerült az összeférhetetlenség. Dr Baky Endre képviselőnél is, aki ennek a jogi bizottság elnöki tisztének a legfőbb várományosa. Ha letelik a 30 napos határidő, utána lehet még módosítani. Azt kérné, hogy fogadja el a javaslatát és 30 nap múlva ismét kerüljön napirendre. E mellett a bizottság mellett szakértő is fog működni. A szociális bizottság elnökének javasolt képviselőt már régóta ismeri, ő is a szociális szférában mozog, jó kapcsolatrendszerrel bír. Battyányi Józsefné a bizottságban tagként közreműködne, be tudja vinni a bizottságba a tudását.

Répási Csabáné Tóth Rozália: Így elfogadja a jelölést.

Molnár Péter polgármester: Kéri a képviselő-testület tagjait, hogy szavazzanak Battyányi Józsefné Szociális és Egészségügyi Bizottság elnökének történő jelölésre vonatkozó javaslattal kapcsolatban. 

A képviselő-testület 6 igen szavazattal, 4 ellenszavazattal és 4 tartózkodással a javaslatot elveti.

Molnár Péter polgármester: Kéri a képviselő-testület tagjait, hogy szavazzanak azzal az előterjesztésben szereplő „Fejlesztési és Környezetvédelmi Bizottság” elnevezésről „Településfejlesztési és Környezetvédelmi Bizottság”-gá történő átnevezésre vonatkozó javaslattal kapcsolatban.

A képviselő-testület 14 igen szavazattal, ellenszavazat és tartózkodás nélkül a javaslattal egyetért.

Molnár Péter polgármester: Kéri a képviselő-testület tagjait, hogy szavazzanak az előterjesztésben alapján a Képviselő-testület bizottságairól, valamint a bizottságok tagjairól.

A képviselő-testület 13 igen szavazattal, 1 tartózkodással és ellenszavazat nélkül az alábbi határozatot hozza:

69/2002. (XI. 04.) számú h a t á r o z a t
a Képviselő-testület bizottságainak, annak elnökeinek és tagjainak megválasztásáról.

Újszász Város Képviselő-testülete a

Pénzügyi és Vagyongazdálkodási Bizottság 
	Elnökének: Petrik Ferenc	
	Tagjainak: Bálint Ferenc        	                
                                          Földi Lászlóné;

Tájékoztatási, Kommunikációs és PR Bizottság
	Elnökének: Fehér János
	Tagjainak: Szabó Győző
                                          Dr Baky Endre;

Településfejlesztési és Környezetvédelmi Bizottság 
	Elnökének: Bálint Ferenc
	Tagjainak: Dr Baky Endre	
	                  Répási Csabáné Tóth Rozália
 	                  Rózsa György;        
		                
Oktatási, Sport és Kulturális Bizottság
	Elnökének: Bogárné Simon Klára	
	Tagjainak: Szabó Győző
	                  Rózsa György	
	                  Mérész József	
	                  Dr Szóró Magdolna
                                          Fehér János;

Szociális, Egészségügyi és Foglalkoztatási Bizottság
	Elnökének: Földi Lászlóné
	Tagjainak: Battyányi Józsefné
	                  Dr Szóró Magdolna
	                  Mérész József
	                  Bogárné Simon Klára

Jogi, Ügyrendi, Összeférhetetlenségi és Vagyonnyilatkozatot nyilvántartó Bizottság
	Elnökének: Répási Csabáné Tóth Rozália
	Tagjainak: Petrik Ferenc
	                  Battyányi Józsefné

képviselőket megválasztja.

Erről: 1./ Bizottságok tagjai,
          2./ Képviselő-testület tagjai,
          3./ Mátrahegyi Tamásné jegyző
               é r t e s ü l.-

6.	Napirendi pont megtárgyalása:
(Az előterjesztés a jegyzőkönyv mellékletét képezi.)

Molnár Péter: Elmondja, hogy a tiszteletdíjak a javaslat szerint magasabbak a korábbiaknál, de a törvényben előírtaknál nem alacsonyabbak és nem is magasabbak. Kéri a testület tagjait, hogy az előterjesztéssel kapcsolatban tegyék meg hozzászólásaikat.

Petrik Ferenc: Kérdezi, hogy honnan lesz ennyi pénze az önkormányzatnak.

Fehér János: Véleménye szerint ez az összeg sok. Hol lesz erre fedezet? Véleménye szerint akkor lenne reális ezt a döntést meghozni, amikor a költségvetés kondíciói ismertek lesznek. Sok külső tag fog dolgozni a bizottságokban.

Bogárné Simon Klára: Elmondja, hogy korábban a választásokat követően az első időszakban az év végéig a testület tiszteletdíj nélkül dolgozott.

Molnár Péter: Javasolja ezeknek az összegeknek az elfogadását. Úgy gondolja, hogy a képviselő a tiszteletdíjával bármit tehet. A bizottságoknál külső szakértőkre is szükség van, és azt nem teheti meg a testület, hogy ingyen foglalkoztatja őket. Ehhez a forrás rendelkezésre fog állni. Véleménye szerint mindenféleképpen kell egy bizonyos összeg, ami ellentételezi a munkájukat. A testületnek az esküt kell figyelembe venni és a szerint munkálkodni felelősséggel, amiért tiszteletdíj is megilleti. 

Dr Baky Endre: Javasolja, hogy a bizottsági elnökök tiszteletdíjára vonatkozó határozatban pontosabban kerüljön meghatározásra, hogy a képviselői tiszteletdíjon felül 17.000.-Ft tiszteletdíj illeti meg az elnököket és ez akkor sem több, ha több bizottság elnöke.

Molnár Péter polgármester: Mivel több hozzászólás nem hangzott el, kéri a testület tagjait, hogy a képviselő-testület tagjaink havi tiszteletdíjára vonatkozóan szavazzanak.

A képviselő-testület 10 igen szavazattal, 3 ellenszavazattal és 1 tartózkodással az alábbi határozatot hozza:

70/2002. (XI. 04.) számú h a t á r o z a t

Újszász Város Képviselő-testület tagjainak havi tiszteletdíjának megállapításáról.

Újszász Város Képviselő-testülete megtárgyalta a képviselő-testület tagjainak havi tiszteletdíjának megállapítására vonatkozó előterjesztést. A képviselő-testület tagjainak havi tiszteletdíját az önkormányzati rendeletben megállapított illetményalap, azaz 34.000.-Ft 1,5-szörös szorzatában állapítja meg.
A képviselő-testület tagjainak havi tiszteletdíja bruttó 51.000.-Ft.

Erről: 1./ Képviselő-testület tagjai,
          2./ Jász-Nagykun-Szolnok Megyei Területi Államháztartási Hivatal
          3./ Mátrahegyi Tamásné jegyző
               é r t e s ü l.-

Molnár Péter polgármester: Kéri a testület tagjait, hogy a Képviselő-testület bizottsági elnökeinek havi tiszteletdíjára vonatkozóan szavazzanak.

A képviselő-testület 10 igen szavazattal, 3 ellenszavazattal és 1 tartózkodással az alábbi határozatot hozza:

71/2002. (XI. 04.) számú h a t á r o z a t

Újszász Város Képviselő-testület Bizottsági elnökeinek havi tiszteletdíjának megállapításáról.

Újszász Város Képviselő-testülete megtárgyalta a képviselő-testület bizottsági elnökeinek havi tiszteletdíjának megállapítására vonatkozó előterjesztést. Ennek megfelelően a képviselő-testület a bizottsági elnökeinek havi tiszteletdíját az önkormányzati rendeletben megállapított illetményalap, azaz 34.000.-Ft 2-szeres szorzatában, 68.000.-Ft összegben állapítja meg, több bizottsági tisztség, tagság esetén is.
A képviselő-testület bizottsági elnökeinek havi tiszteletdíja bruttó 51.000.-Ft képviselői tiszteletdíj bruttó 17.000.-Ft-al növelt összege.

Erről: 1./ Képviselő-testület tagjai,
          2./ Jász-Nagykun-Szolnok Megyei Területi Államháztartási Hivatal
          3./ Mátrahegyi Tamásné jegyző
               é r t e s ü l.-

Molnár Péter polgármester: Mivel több hozzászólás nem hangzott el, kéri a testület tagjait, hogy az állandó bizottságok külső tagjainak havi tiszteletdíjára vonatkozóan szavazzanak.

A képviselő-testület 10 igen szavazattal, 3 ellenszavazattal és 1 tartózkodással az alábbi határozatot hozza:

72/2002. (XI. 04.) számú h a t á r o z a t

Újszász Város Képviselő-testület állandó bizottsági kültagjainak havi tiszteletdíjának megállapításáról.

Újszász Város Képviselő-testülete megtárgyalta a képviselő-testület állandó bizottsági kültagjainak havi tiszteletdíjának megállapítására vonatkozó előterjesztést. A képviselő-testület állandó bizottsági kültagjainak havi tiszteletdíját az önkormányzati rendeletben megállapított illetményalap, azaz 34.000.-Ft 0,5-szörös szorzatában állapítja meg.
A képviselő-testület állandó bizottsági kültagjainak havi tiszteletdíja több bizottsági tagság esetén is bruttó 17.000-Ft.

Erről: 1./ Bizottsági kültagok,
          2./ Jász-Nagykun-Szolnok Megyei Területi Államháztartási Hivatal
          3./ Képviselő-testület tagjai,
          4./ Mátrahegyi Tamásné jegyző
               é r t e s ü l.-

B e j e l e n t é s e k

Molnár Péter polgármester: Tájékoztatja a képviselő-testület tagjait, hogy a következő soron kívüli ülés 2002. november 16-án szombaton 10.00 órakor lesz.

Mátrahegyi Tamásné jegyző: Tájékoztatja a képviselő-testület tagjait, hogy a testület tagjai közül 4 képviselőnek, Dr Szóró Magdolnának, Fehér Jánosnak, Dr Baky Endrének és Rózsa Györgynek állhat fenn összeférhetetlensége. Ennek vizsgálatát a kijelölt szakbizottság végzi, de a képviselőknek is át kell tanulmányozni a jogszabályt, és be kell jelenteni, ha az összeférhetetlenség fennáll. Ezen túlmenően a polgármester, az alpolgármester és a képviselő-testület tagjai vagyonnyilatkozatot kötelesek tenni az átvett nyomtatványon a megbízólevél átvételétől számított 30 napon belül. A bizottság felé jelezni kell, hogy a közös háztartásban élő hozzátartozók részére hány nyomtatványt kérnek. 

Rózsa György: November 9-én lesz az alapítványi bál, melyre meghív minden képviselőt.

Molnár Péter polgármester: Mivel több hozzászólás és napirendi pont nincs, így megköszöni a megjelenést és az ülést bezárja.

Kmf.

	/: Molnár Péter :/	/: Mátrahegyi Tamásné :/
	polgármester	jegyző